Orizaba

Orizaba (nahuatl: Ahualizapan, otomi: Mb’oñ’u) er en by og en kommune i den meksikanske delstaten Veracruz. Den ligger 20 km vest for søsterbyen Córdoba, og grenser til Río Blanco og Ixtaczoquitlán, langs riksveiene 180 og 190. Byen hadde i 2005 et innbyggertall på 117 273, og dekker nesten hele arealet til kommunen. Kommunens innbyggertall var på 117 289 og har et areal på 27,97 km². Navnet Orizaba kommer av den spanske uttalen av nahuatl-navnet Ahuilizapan [āwil-lis-ā-pan], som betyr (omtrent) «sted med lekende vann».

Geografi
Byen ligger 1200 meter over havet, ved bredden av Río Blanco og sideelvene dens, deriblant Río Orizaba, nær munningen til en stor dal som fører vestover inn i den østlige delen av Sierra Madre. Denne beliggenheten ved foten av fjellene er et viktig knutepunkt langs det som i flere hundre år har vært den viktigste handelsruta mellom Mexico by og Veracruz ved kysten av Mexicogolfen. Nord for dalen ligger Pico de Orizaba (Citlaltéptl), en vulkan som med sine 5636 moh. er Mexicos høyeste fjell og det tredje høyeste i Nord-Amerika.

Klima
Klimaet er generelt sett behagelig, men det er ofte regn og overskyet. Gjennomsnittstemperaturen er på 18 °C, og gjennomsnittlig nedbørsmengde er 1 800 mm i året. På de varmeste dagene av året kan temperaturen overstige 33 °C, og om vinteren kan den krype ned til 4 °C. Jorda i Orizaba er særlig fruktbar.

Språk
Språket i Orizaba er i hovedsak spansk, som i resten av Mexico. I landsbyen Ixhuatlancillo, som ligger nord for Orizaba, og i det store fjellområdet i sør (Sierra de Zongolica) bor det flere tusen mennesker som snakker en variant av nahuatl som ofte kalles Orizaba nahuatl.

Historie

Orizaba var allerede en betydningsfull landsby da spanjolene okkuperte landet, og det var i Orizaba at La Malinche, tolken og elskerinna til Hernán Cortés, gifta seg med spanjolen Juan Jaramillo. Det er satt opp en plakett i byen til minne om dette giftemålet. I kolonitida ble Orizaba en viktig by. 27. januar 1774 ble Orizaba tildelt status som villa av spanskekongen Carlos III, og 29. november 1830 fikk den bystatus.

Da Lucas Alamán grunnla Orizabas første tekstilfabrikk i 1836 (Cocoalapan-fabrikken), starta byens økonomiske liv som en industriell by. I 1839 ble avisa La Luz starta. Samme år ga guvernør Francisco Hernández y Hernández navnet Veracruz-Llave til denne meksikanske delstaten, til minne om General Ignacio de la Llave, som ble født i Orizaba. 8. mai 1874 ble Orizaba hovedstad i delstaten, men i 1978 ble denne statusen overført til Xalapa. I Porfirio Diaz' regjeringstid (El Porfiriato) ble Orizaba deklarert som den mest utdanna byen i Mexico. I sentrum av byen ligger det en bygning som heter El Palacio de Hierro (Jernpalasset), som er tegna av den franske arkitekten Gustave Eiffel. Delene ble frakta i båt fra Østerrike under El Porfiriato og satt sammen i Orizaba.

Orizaba er en viktig industriby. I 1896 ble Cervecería Moctezuma grunnlagt, et bryggeri som den dag i dag produserer de kjente ølmerkene Sol og Dos Equis.

I de siste åra under Porfirio Díaz' ledelse, fant det sted to store streiker i landet. Den siste av dem, Río Blanco-streiken, fant sted i Orizaba, og var en viktig opptakt til den meksikanske revolusjonen.

Monumenter og bygninger
El Palacio de Hierro («Jernpalasset»)
El Palacio Municipal (rådhuset)
Carmen-kirken
La Concordia-kirken
Statlig kunstmuseum

Viktige personer fra Orizaba
Alejandra Boschetti Reyes 
Francisco Gabilondo Soler (eller Cri-Cri)
José Joaquín Pesado
José Bernardo Couto
Ignacio de la Llave
Ignacio Suárez Peredo
Gregorio Mendizábal
Sara García
Manuel Escandón
Silvestre Moreno Cora
Joaquín Arroniz
Rafael Delgado
Carlos Aguilar Múñoz
Rafael Rojina Villegas
José Sánchez Oropeza
Marcos Lezama Sierravigas

Kilder
Tabeller med befolkningsdata fra 2005 INEGI: Instituto Nacional de Estadística, Geografía e Informática
Veracruz Enciclopedia de los Municipios de México

Eksterne lenker
 Ayuntamiento Constitucional de Orizaba Offisiell hjemmeside
 Orizaba Nahuatl
 Pico de Orizaba hos Bivouac

Kategori:Byer i Veracruz
Kategori:Kommuner i Veracruz